
Visky Ands 


JULIETA 


— un dialog despre 1146176 — 


Pagina anterioară 3/80 Pagina următoare 


Visky András - JULIETA Editura LiterNet 2003 


Observaţii preliminare 


1. "Dialogul" ales ca determinativ de gen îl înţelegem stricto sensu. Julieta aude ceea ce i se spune de sus sau din interior, de 
sus şi din interior. Am fi putut spune so/;/ocviu, cu gîndul şi la Confesiunile augustiniene. Dar pentru asta nu sîntem destul de 


îndrăzneţi. 


2. Acel "de sus" sau "în sus" care apare uneori - cînd am socotit neapărat necesar - ca indicație regizorală atrage atenţia mult 
mai degrabă asupra spaţiului teatral reverberant şi stării actoriceşti sincrone - atenţia permanent încordată, căutarea legăturii, 
sesizarea sonurilor şi ecourilor, într-un cuvînt, expansiunea spaţiului - decît asupra unei simple mişcări a capului. (Actorul îl 
caută, ba chiar trebuie să-l caute pe cel căruia i se adresează dar să nu-l fixeze în cursul interpretării; prezenţa sa nu e 
percepută mereu în acelaşi loc.) 


3. În varianta finală a textului am renunţat la semnele de punctuație, făcînd loc unei mai mari libertăţi de interpretare. Ritmul şi 
tempoul, precum şi pauzele neindicate în mod special reies din punerea în pagină caracteristică versului liber. (Hommage a 
Ernst Jandl şi Thomas Bernhard.) 


4. Propunem ca decor spaţiul "gol", non-realistic, orchestrat cu ajutorul sunetului şi luminilor. Cu toate acestea, ne putem 
imagina şi un spectacol desfăşurat într-un cu totul alt gen de forme spaţiale. 


5. Autorul e convins că abordarea Julietei ca monodramă sau strădania de a reda povestea aşa-zisei eroine principale, “a unei 


Juliete est-europene din secolul XX" etc. într-o modalitate cît mai adecvată înţelegerii publicului ar duce inevitabil la un impas. 
Aceasta din simplul motiv că nu avem de-a face cu o dramaturgie lineară ci cu una fragmentată prin elemente repetitive. 
(Hommage a Samuel Beckett.) 

Spaţiu deschis, fără decor, cutia scenică în "realismul" său genuin. În dreapta un "'culcuş" (paie, acoperite cu o pătură), un scaun 
uzat, o masă, O carte etc. Parcă am vedea staulul din Betlehem. 


Decorul ar trebui să sugereze simultan nevoia de spaţiu şi vastitatea acestuia. Lumina urcă încet, muzică. 


(Vis) 
Să mai păstrez tăcere? 
Ori poate să-i răspund? 


Vorbeşte 

înger de lumină 

Tu străluceşti acolo-n bezna nopţii 
ca vestitorul aripat al Domnului 


Cine eşti tu 
care prin vălul nopţii 
taina mi-ai pătruns? 


Vai mie! 
Cine eşti? 
Cine eşti? 


(Cu decizie) 

Ei bine 

eu plec şi-am să le spun: 
Tu m-ai trimis la ei 

În regulă 


Şi am să spun şi că 

voinţa ta-i 

să-ţi aparţin pe de-a întregul 

Să te urmez pe unde umbli tu 
Am să le-o spun 

Şi n-am să pun nimica de la mine 
şi n-am să iau nimic 

dintru cuvîntul tău 


Ei au să întrebe 
căci îi cunosc 

ei au să mă întrebe 
ce nume porţi? 


Un simplu nume 
nu-ţi poate spune oare 
cine sînt? 


Vai! 
Doar asta să nu spui! 
Ce nume porţi? 


Aşa să le grăieşti dacă te-ntreabă despre mine 
Cel ce Este m-a trimis la voi 
să spui 

Cel ce Este? 
Cine-i Cel ce Este? 
Cine-i Celceeste? 


(Lătrături sălbatice, bătăi puternice în fereastră, lovituri de picioare în uşă. Fundal sonor) 


(Tresare) 
Eşti aici? 
(Trage cu urechea indelung) 


Dă-mi semn! 
(Tăcere) 


la-mă la tine 

A fost de-ajuns 

De-acea răcoare moale îmi e dor 
Şi las tot în seama ta pricepi? 
Totul 

pe copiii mei pe soţul meu 
fotografiile scrisorile 


Bărbatul meu 

Ce-i cu bărbatul meu? 

Mai trăieşte? 

De ce nu răspunzi de ce? 
N-ar fi mai bine să nu iubeşti? 
Să te rupi definitiv? 

Să faci un pas mare 

Spre tine e în regulă spre tine 

dar să pleci de-aici definitiv să pleci 
Libertatea n-are alte forme decît moartea? 
Nu e răspuns? 


Angina pectoris 

a zis doctorul 

Şi el e ca şi mine deţinut 
dar totuşi medic 


Nici nu-i rău 

Nume feminin frumos să zicem o actriţă 
Tragediană 

Sau de comedie? 

Să fie totuşi o tragediană 
Angina Pectoris 

Să vedem ce alta ştie mintea? 
Uite 

Ango angere: strîng sufoc 

ba chiar produc îngrijorare 
Torturez 

aşa e şi mai bine 


Doctorul mi-a ascultat inima 
aşa cum faci şi Tu 

îndelung atent 

puţin sever 

A zis că n-am să supraviețuiesc 
unei noi crize 

sînt mult prea slabă pentru asta 
Ceea ce m-a liniştit 


Apoi a spus şi că ceva 

nu e în regulă n-ai teamă de moarte 

Adică eu 

Şi că asta nu e în regulă 

N-am teamă de moarte 

Unde-i angina pectoris trebuie să existe şi frică de moarte 
lar eu nu am 

(Tăcere atentă) 


Trece-mi cu vederea că n-am teamă de moarte 


la-mă la tine auzi? 
Nu-mi da drumul înapoi 


Moartea mi-a făcut o vizită 
Doamna Moarte şi suita sa 

M-au dezbrăcat 

Cu un coş lunguieţ împletit din rafie 
au scos apă din Dunăre 

Rîideam 

Dar coşul a ţinut apa 

M-au îmbăiat 

ca pe un copil 

Doamna Moarte şi-a scos veşmiîntul negru 

şi m-a îmbrăcat pe mine în propriu-i veşmînt 
Apoi a îmbrăcat straiele mele 

Apa s-a scurs din coş într-o clipită 


Eşti gata mi-a zis 

eşti gata 

M-am întins la loc în coşul gol 

În aceeaşi clipă a început să plouă cu flori 
din înalturi 

flori flori flori 


Mai mult ninsoare decît ploaie 
Erau moi şi erau reci ca gheaţa 
Gata sînt mă duc mă poţi lua 


În vis mi-am amintit de iarna aceea 

prima iarnă a detenţiei 

cînd zăpada ne-a acoperit de tot baraca 

şi n-am putut ieşi 

Doar trupul ce simţea că se făcuse dimineaţă 
doar trupurile noastre 

Era întuneric şi nu ştiam de ce 

N-a răsărit soarele? 

Gata? 

Am vrut să ies din baracă 

dar nu puteam cu nici un chip deschide uşa 

Am încercat fereastra însă nici ea nu se clintea 
l-am sculat pe copii 

deşteptarea vrăbiuţelor deşteptarea 

rătăcirea prin pustie a luat sfîrşit 

în curînd vom fi liberi 

Am simţit de îndată o mare libertate 

interioară în mine şi o adevărată fericire de asemeni 
Atunci încă nu mă întrebam 

ce-o să mă fac cu ei pînă în clipa 

morţii prin înfometare 

Credeam într-un alt fel de moarte 

Un fel de traversare 

Stă loculului lordanul timpului 

şi noi cu toţii cu picioarele uscate trecem 

pe malul dimpotrivă 


Într-atîta mă orbea nădejdea unei morţi comune 


Era o căldură plăcută 

măcar cu asta n-o să-avem de furcă 
aşa mi-am zis 

Am aprins o lumînare 

i-am aşteptat să se îmbrace 

Am să cînt 

cît mă ţin puterile am să le cînt 

Are efect întotdeauna 

Dacă-s flămînzi le cînt 
şi le povestesc diverse întîmplări 
Dacă-s bolnavi le cînt 


Le-am văzut pe chipuri frica 

Era cu totul altfel decît pînă acum 

Nu vă temeţi vrăbiuţelor nu vă temeţi 
Casa noastră e cît un sicriu 


Primul născut a încercat să deschidă uşa 
apoi fereastra întocmai ca şi mine 

Nici el n-a izbutit 

Atunci a luat de lîngă vatră o scurtătură 
şi a spart geamul mic cît palma 


Zăpadă 
a strigat 
zăpadă 


S-au dus să vadă şi cei mici 

şi-au început să tipe fericiţi 

Dar şi de-afară pătrundeau deja ca nişte glasuri 
Erau deţinuţii franciscani 

din baraca de alături 

ei au fost eliberatorii 

(Către Doamna Moarte) 


Gata sînt mă duc mă poţi lua 


M-am ruşinat din cale-afară 

Mă fermecase şansa unei morţi comune 
Să moară vrăbiuţele 

să pice precum toamna muştele 

Să se termine să se sfirşească în sfîrşit 


A fost pînă la urmă 

cea mai frumoasă iarnă a noastră 

Zăpada de lîngă pereţi 

şi de pe-acoperiş se întărise într-atit 

că te puteai sui pe casă şi da ca pe un derdeluş 
Se preumblă copilaşii sus pe casă 

călăresc pe coama acoperişului 


Vrăbiuţelor 
vrăbiuţelor 


De cine-mi aminteşte 
chipul Doamnei Moarte? 
De cine? 

Nu cunosc 

(In sus) 


Tu cunoşti? 

Am mai văzut şi un cîine 

stătea culcat pe buza şanţului atent 

Avea nişte urechi frumoase ascuţite 

Şi părea să mă privească a mirare 

uimit şi parcă-ar cere socoteală 

Dar el nu părea să facă parte din suita Doamnei 
Moarte 


Tot înălța capul de pe labele-i întinse în faţă 
şi de asemenea scîncea 

Cînd anume? 

Stai puţin 

Ştiu 

Cînd am îmbrăcat veşmîntul Doamnei Moarte 
atunci 


În dimineaţa evacuării din casă 

cînd a pornit camionul cu noi 

cîinele a început să fugă-n urma noastră 
Voia să se suie 

Copiii au început să-l îndemne strigînd 
Lupu 

hai Lupule 


Aşa îl chema 
Cîine românesc 
Ni-l dăduse o familie de români 

la Salonta 

Luaţi-l au zis 

o să vă fie de folos 

apoi au dispărut din ochii noştri 


Ce vremuri oamenii dispar 
Îi înghite pămîntul 
bezna 


Lupu 

Un cîine românesc maghiarizat 

Nu 

Un cîine ciobănesc german românizat 
care s-a maghiarizat pînă la urmă 
Lupu Lupule 

îl îndemnau în cor copiii 

Dragă Lupule hai vino cu noi 


Rulam deja pe şosea 

dar Lupu încă tot nu se dădea bătut 
Paznicul care şedea în coada camionului 
a dat la o parte prelata 

şi-a armat automatul 

şi l-a împuşcat 

A slobozit în el o rafală scurtă 

O rafală 

Voia să meargă la sigur 

Trupul lui Lupu parcă ar fi devenit dintr-o dată uşor 
s-a înălţat 

cu o ţinută superbă 

de parcă ar fi aşteptat de o viaţă întreagă clipa asta 
zbura zbura 

apoi s-a prăbuşit fără zgomot 

Dar asta nici n-am mai văzut-o 

prăbuşirea 


Dragă Lupu 
scumpule 

plîngeau în cor copiii 
zboară zboară 


În întuneric ni s-a părut multă vreme că-i mai vedem ochii 
cum ne ţintuiau 

ca să ne urmeze cît mai departe 

şi să fie cu noi 


Dragă Lupu 
scumpule 


La el nu se referea ordinul de evacuare 
Fie-i ţărîna uşoară 


L-ai primit? 
Animale primeşti? 


Pagina anterioară 16/80 Pagina următoare 


Visky András - JULIETA Editura LiterNet 2003 


Îmi închipui uneori că ai scornit ceva şi pentru animale 
un rai şi pentru ele 
Un zoo ceresc 


Să nu care cumva să urmezi modele umane 


Sau se fac îngeri de îndată? 

lată de pildă măgarul ăla de rusalii 

care-l poartă pe Mîntuitor singurul tău fiu 
De ăla ce s-a ales? 

L-au tăiat şi gata? 

L-au consumat pur şi simplu 

de parcă nu s-ar fi întîmplat nimic? 


Sau măgăriţa lui Balaam poftim 
Măgarul meu preferat 

Îl poartă în spinare pe profet 

ca să-l blesteme pe poporul Tău 
şi zăreşte îngerul de drumul mare 
Proorocul balamut nu vede îngerul 
măgarul îl vede 


În materie de măgari eşti imbatabil 
O spun din cauza fiilor mei 

La măgari eşti imbatabil 

Şi la miei 

Dar să nu-l uiţi nici pe Lupu 

dacă poţi 

Le pot spune copiilor? 

Le pot spune că-l ai în vedere şi pe Lupu? 


(Pauză) 

De ce-l invidiam atunci pe cîine? 

Am întrebat ceva 

Din cauză că aş fi vrut să rămîn acolo 

în tunelul negru cu privirile copiilor mei îndepărtîndu-se? 
Îmi plac mult prea mult imaginile? 


Unde ne duceţi am întrebat 

Nici un răspuns 

Despre bărbatul meu nu ştim nimic deja de-un an 
Spuneţi ceva 

Nu spun nimic 


A răsărit soarele 
Copiii dorm de-a valma hurducîndu-se 


Eşti aici? 


Omul e în aşa fel întocmit 

ca să nu-şi poată asculta propria inimă 
Pentru asta e nevoie de un altul 
Se-apleacă doctorul asupra mea 

ascultă îndelung 
Apoi îmi spune 
ceva îmi strînge îmi munceşte inima 


Eu ştiam de pe atunci că nu ceva 
dar cineva 
Cineva cineva cineva 


Eu nu pot avea în vedere 
decît considerente fiziologice doamnă 


(În sus) 

Ce vrei de la mine? 
(Nici un răspuns) 
Eşti aici? 


Ce caut aici? 

Nimic 

nu caut nimic 

Tu m-ai adus aici n-am venit de capul 


meu 
(Îşi aranjează culcuşul) 


Bani cîtuşi de puţin 
Nu sînt bani în saltea 
(Ride) 


Şi nici saltea nu este! 

Cînd ne-au adus aici nu erau nici paie 
Numai pămîntul gol 

Acum avem şi paie 

Avem şi pătură 

s-a găsit şi o pătură 

Întindem pătura peste paie 

acesta-i patul nostru 

Ne-au dat cocioaba asta 

cînd ne-au adus aici 

Nici acoperiş nici pat nici masă nici scaun nici fereastră nici uşă 
doar pereţi 

Un rest de schelet de-acoperiş mai există 
ca să se odihnească păsările cerului 
presupun că de aceea 


Vulpile au biîrlogul lor 

păsările cerului au cuiburi 

dar fiul omului nu are unde pune capul 
Păi n-are ăsta-i sfîntul adevăr 

Cap mai are încă 

Mai are cap 


Ne-am dat jos din camion 

iar paznicii au zis 

că în casa asta o să locuim 

A nu se părăsi incinta lagărului 

tragem fără somaţie 
nu contează că-s copii că sînt adulţi 


Şi aşa mai departe 

o vorbă nu înţelegeam din toate astea 

nici un cuvînt 

Era ca o predică grăbită la o înmormîntare 
cînd stă să plouă 

Fiul meu dintîi născut era tălmaciul 


În casa asta 

Aşa au spus 

Şi că veţi locui 

Nu duceau lipsă de umor 

Casă 

Locuinţă 

Ne-am încorporat între pereţi 

cei mai proaspeţi prizonieri ai locului 
eu în faţă 

în urma mea copiii 


M-am uitat prin schela goală a acoperişului la cer 
şi mi-am zis 

aici chiar că nu-i de lichthof 

se vede şi dintr-asta 

cît de departe-i Budapesta 

Dar e aproape Marea Neagră 

Budapesta mi-a venit în minte 
Apartamentul nostru de lîngă spitalul Rókus 
robinetul cu bumbi de porțelan 

culoarul exterior 

şi oţetarii în adîncul curţii 


Tu parcă aşteptai doar semnul ăsta 
privirea asta aţintită-n cer 

s-a pornit o ploaie deasă 

Acuma ce să fie 

Mai întîi ne-am ghemuit 

sub singura noastră pătură cu toţii 
mi s-a părut că asta e soluţia 

să te piteşti cumva 

să te ascunzi din faţa feţei tale 


De ce mi-ai dat atîţi copii? 
Hai mieluţilor 
veniţi aici în jurul meu 


Dar ploaia nu se lăsa 


Într-un tîrziu mi-a dat prin minte 

că de cinci zile de cînd ne poartă pe drumuri 

nici unul dintre noi nu s-a spălat 

Din camion într-un marfar 

din vagonul pentru vite într-unul cu banchete de lemn 

din vagonul de a treia în camion 
Apoi cînd am atins Bărăganul 
pentru noi acolo timpul s-a oprit 


Cinci zile 
Ori şapte 
Ori patruzeci 
Cine ştie 


Patruzeci 
Cu siguranţă patruzeci 


Ne dădeau din mînă în mînă 
paznici înarmaţi ne escortau familia 


Afară cu voi mieluţilor 

Afară şi dezbrăcarea la pielea goală 
Un-doi 

Toată familia 

Înapoi în Paradis 


Făceam duş 

Acuma i-am văzut rîzînd întîia oară 
de cînd ne ridicaseră 

Rîdeam şi eu cu voce tare 

Haideţi 

haideţi vrăbiuţelor 

Ţopăiau 

roată-roată alergau 

cu apa de ploaie în căuşul palmelor mă fugăreau şi pe mine 
ca să mă înveselească 


l-am buşumat cu nădejde 
pînă să termin cu ei 
a ieşit şi soarele 


Mulţumesc 
Te îngrijeşti şi de uscător de păr 
Mulţumesc 


lar deţinuţii lagărului stăteau acolo-n jurul casei 
şi ne priveau 
ca unii care nu-şi cred ochilor 


Au aşteptat pînă i-am îmbrăcat 
cu hainele mustind de apă 

şi iată-ne în faţa barăcii 

ca să-i salutăm 


Cine sînteţi? 
Primul născut răspunde în numele tuturor pe româneşte 


Unde-i mama voastră? 


Mama? Ea e Julieta ea e mama noastră 

Îşi suceau capetele increduli 
cică puteam fi cel mult sora 
mai mare 


Ei şi taică-tău unde-i? 


Nu ştiu 
L-au ridicat 
L-au condamnat 


La cît? 
22 de ani 
22? 


Deţinuţii se uită unii la alţii 

Sub ce acuzaţie? 

Tatăl nostru este preot a spus primul născut 
Preot 

Atit 


Mai trăieşte? 

Primul născut se uită la mine 
întrebarea asta n-a mai auzit-o 
Era atît de seacă şi la obiect 

de parcă ar fi întrebat cît e ceasul 
Şi uite că nu ştiam 

cît e ceasul 

Un tată trebuie să trăiască 

ce tot întreabă ăştia? 

Trăieşte sigur zice avid băiatul 

mai mult convingîndu-se pe sine şi pe cei mai mici 


Nu ştiu nu ştiu zic eu la rîndul meu 
de ce să nu trăiască? 


Ne-au adus nişte paie 
Am primit de la deţinuţi paie uscate 


Atiţia copii 

De ce mi-ai dat atiţia copii? 

Cum că nu mi i-ai dat tu? 

Are rost să discutăm despre asta? 
Ştii de unde ştiu 

că tu mi i-ai dat? 

Ei? 

Nu ştii 

Ştiam 


Din aceea că m-am ales cu şapte copii 
Şapte 

Oho ăsta-i stilul tău 

Ai aşteptat să se facă şapte 

şi atunci a început totul 

În zori 

De-atunci în zori tresar mereu din somn 
Aud cum latră un cîine-n draci 

bătăi la fereastră 

lovituri de picioare în uşă 

şi vorbe într-o limbă 

pe care n-o pricep 


Măcar că de-atunci am învăţat destul de bine româneşte 


Degeaba 

În vis tot nu-nţeleg 
Deschideţi! 
Deschideţi imediat! 
Miliția! 


Am sărit din somn 

Soţul meu încă pe jumătate adormit 
a zis 

îmi amintesc perfect 

Haidem degrabă să deschidem uşa 
S-a întors Mesia 

(Ride) 

Apoi a început automat să-mi traducă 
(Alb) 

Nyissák ki! 

Nyissák ki azonnal! 

Rendârseg! 

El e un om precis 

Nu le-nflorea 

(Ride) 

Deschideţi! 

Deschideţi imediat! 

Miliția! 

De parcă ar fi zis 

să fim pregătiţi Julieta 

pe mine or să mă ia acum şi 
Nu! Nu! Nu! 

Urmarea n-o spun! 

Aud şi-acum în fiecare zori de zi 


Pe mine or să mă ia acum şi 
(Spune totuşi ca una care îşi înfringe 


reținerea) 
Şi 


şi n-o să ne vedem în veci tu nu te teme 


Nu 

Nu-i adevărat 

Nu cred 

Asta şi tu ai auzit-o nu nega 


Eu nu-s un lov ai înţeles!? 
Ai priceput 

Nu şi nu 


La proces o să reiasă adevărul i-am spus eu 
Adevărul cui: al nostru sau al lor? 

Noi nu avem un adevăr numai al nostru 

nici pe Dumnezeu nu noi l-am inventat 
Adevărul o să iasă la iveală ai înţeles!? 

Bine bine să reiasă 

Bine nu te teme bine bine 


Copiii ăştia şapte mi-au fost în orice caz suspecți 
de la bun început 

Cui îi dai tu şapte? 

Cui? 

Celui cu care ai vreo pricină neîncheiată lui 

lov păi sigur ştiu citi din semne 

Oho 

Lui i-ai dat de două ori cîte şapte 

ca să nu-şi facă iluzii şi să se pregătescă de 


de vizită 


L-ai trimis pe unul din îngerii docili întru fidelitate 
înarmat pînă-n dinţi 

şi i-ai măcelărit 

Pe toţi paisprezece 

Şapte băieţi şi şapte fete 

De două ori cîte şapte 

"l-ai luat la tine..." 

spune Scriptura 

Frumos 

Mult prea frumos 

Să pui ochii pe cineva pentru rolul ăsta 
n-am ce zice 


Eu nu sînt un lov 

Nu pricep o iotă din tot lovul 

O vorbă nu pricep 

Noroc că e pătruns de glasul tău 
Măcar pe-acela-l recunosc 
Glasul tău 

Tot e bine 


Eşti aici? 


Hai du-te şi deschide-o dată 

Te pomeneşti că ne sparg uşa şi se trezesc copiii 
Copiii 

toate cele-mi amintesc de ei 

Al şaptelea avea atunci un an 

iar primul meu născut 

ia stai ia stai puţin 

întîi născutul unsprezece 

Şi deştept ca soarele de dimineaţă 

Ca domnul soţul meu 

Dar cel puţin un somnorilă 

Ei pentru asta acum îţi mulţumesc 
Dormea dus 

Şi al şaptelea 

Mare somnoros şi el 

Îţi mulţumesc şi pentru asta 

Nici el nu s-a trezit 

Atuncea încă nu 


Au dat buzna 

nici nu-mi mai aduc aminte cîţi 
tropăiau de colo-colo prin odaie 

şi-i dădeau din gură că au ordin scris 
pe care nu l-au arătat în veci 
Percheziţie 

Drept care soţul meu i-a invitat să şadă 
Să ia loc 

Luaţi loc domnilor a spus 

cu inimitabilă blîndeţe şi severitate 
Domnilor 

Aşa li se adresa 

Domnilor frumos cuvînt 


Medicul de circumscripție dr. Redey 
altfel profesor 


Pagina anterioară 31/80 Pagina următoare 


Visky András - JULIETA Editura LiterNet 2003 


dat afară de la universitatea din Cluj 

din cauza originii sale nesănătoase 

a spus o dată 

părinte 

cînd e întunericul mai mare cum e şi acum 
cel mai sigur este totuşi să fii preot 
Veritabilă asigurare de viaţă domnule doctor 
i-a spus soţul meu 

Asigurare de viaţă veşnică aş putea spune 
aşa bărbatul meu 

Crede-mă părinte 

ştiu ce vorbesc 

De la un preot n-au pretenţia 

să li se adreseze cu tovarăşe 

Eu aşa fac imaginează-ţi 

un Redey 

(Mimînd) 

Tovarăşe baron Rédey 

să avem în vedere 

interesele partidului 

Informează-ne tovarăşe baron Redey 
Netovarăşe 

Tovarăşe Nichipercea 

Tovarăş întru umilinţă doar într-asta 

i-a spus medicul nostru de circumscripție 
plîngînd în hohote 

n-am să supraviețuiesc 

acestei necurmate tovărăşii de ruşine 

A avut dreptate pare-se 

n-a supravieţuit 

După bărbatul meu a dispărut şi el din zonă 


Luaţi loc domnilor 

a spus bărbatul meu 

Credeam că nici n-au auzit 

în febra scotocirii 

Dar s-a întîmplat atunci ceva 

Ofiţerul securistul care dirija acţiunea 
un maior sau aşa ceva 

s-a aşezat în faţa noastră 

şi ceilalţi s-au înşirat docili în spatele lui 
Îi lovise supuşenia 

Mulţumesc a spus atunci bărbatul meu 
Noi trebuie să ţinem mai întîi 

silenţiul de dimineaţă 

Nu înţelegeţi 

trebuie să ne facem rugăciunea de dimineaţă 
Au înţeles 

Poftim poftim 

Nu vă jenaţi 

Nici că am fi aici 

Dar sînteţi aici 

a spus bărbatul meu 
de parcă voia să-i încurajeze 


Atunci şi-a luat biblia 

şi a citit următorul pasaj 
acuma fii atent. 

"Să nu daţi uitării primirea de oaspeţi 
căci unii prin ea au găzduit 
fără să ştie 

pe îngeri" 

(Cu indignare) 

Ce anume? 

Îngeri? 

Scuză-mă dar 

Să ne rugăm 


Trişa 

Nu urma partea asta-n ziua aceea 
Să mă fi certat el cu Scriptura? 
Cum că aceştia ar fi îngeri 

trimişi ai cerului 

iar eu eram orbită să n-o văd 


Ne-am plecat capetele 
el se ruga cu voce tare 
apoi după amin a spus 

Bine-aţi venit cu Domnul domnilor 
vă stăm la dispoziţie 


lar ei au dispus de noi 

în privinţa asta nu era nici o hibă 

S-au concentra doar asupra mesei sale de lucru 
au strîns tot 

ce au găsit prin sertare 

apoi i-au pus cătuşele şi l-au luat 


Îngerii! 

Au plecat îngerii cu soţul meu! 

S-a dus bărbatul meu cu îngerii! 

Cu îngerii tăi! 

Îngerul cu haină de piele 

îngerul şef m-a măsurat lung cu privirea 
înainte de a fi ieşit din casă 


(Tăcere) 

Nu pot să pling 

Intru uşor la bănuială 

dar nu pot plînge 

Ce-i drept nici rîde nu prea 
dar totuşi rîsul ăla 

copiii stăruie să mă înveţe 

Cînd ei plîngeau 

mi s-a întărit inima 

cu inimă de piatră îmi ziceam 

ţie ţi se pling nu mie 

scorneşte tu ceva 

"Nu se vînd oare 

două vrăbii la un ban? 

Totuşi nici una din ele 

nu cade pe pămînt 

fără voia 

Tatălui vostru 

Cît despre voi 

pînă şi perii din cap toţi vă sînt numărați 
Deci să nu vă temeţi 

voi sînteţi mai de preţ decît multe vrăbii" 
Auzi? 

Plîng vrăbiuţele! 

Copiii mei îţi ameninţă fiinţa 

Şi eu n-aş vrea 

să nu exişti 

(Tăcere scrutătoare) 

Eşti aici? 

(Aşteptare) Trăieşti? 

Mă tem că n-aş şti să te prohodesc 
Cum ar trebui să prohodeşti un Zeu? 

Nu ştiu 

Nu există literatură de specialitate 

Nici măcar pe soţul meu nu ştiu să-l plîng 
nici măcar pe el 


Trăieşte? 

Asta-i întrebarea pe care mi-au pus-o deţinuţii 
În bun loc m-ai adus 

ăştia n-o să-mi ascundă nimic 


Mă dau dusă 
la-mă doamnă Moarte ia-mă 


Doctorul a spus 

să nu informăm organele de pază 
Ai auzit l-a întrebat pe întîiul născut 
Am auzit a spus decis băiatul 


A doua zi a trebuit să ieşim pe platoul de adunare 
iar mie mi s-au tăiat picioarele 

Din două părţi mă susțineau copiii 

cel mai mic stătea în faţa mea şi mă îndemna 
Uită-te la mine la mine la mine 

Bătea vîntul stîrnea colbul bărăganului 

iar pe mine o dată ce m-a înhăţat o trîmbă 

şi m-a dus m-a dus 

zburam pe deasupra lagărului 

iar copiii îmi făceau cu mîna fericiţi 
Am căzut din picioare 


(Ascultă cu atenţie) 


Eşti aici? 
(Ascultă cu atenţie) 


Închipuieşte-ţi am venit aici cu aceeaşi 
valiză 

cu care am trecut graniţa după război 
cu soţul meu cu soţul meu cu soţul meu 
Călătoria noastră de nuntă 

Dragostea sigur tu ai inventat-o 

De o aşa nebunie ca dragostea 

omul nu e în stare 


În plus triunghiul acesta amoros 
de care am eu parte 

soţul meu 

Tu 

şi cu mine 


Nu zîmbi 
Mă iei în rîs 

Am fugit spre răsărit după războiul mondial 
Bun banc 

Trebuie să mergem 

încotro mergi tu 

lar tu porniseşi către Răsărit 

asta era părerea hotărîtă a soţului meu 


Vii cu mine a întrebat domnul şi stăpînul meu 

Nu i-am spus nu merg cu tine 

Ne priveam 

Aici am făcut o mică pauză 

Pauza asta era spaţiul meu de manevră 

Aşteptam ca norul de furtună să-i învăluie fruntea 


Nu merg cu tine 

şi eu sînt tu înţelegi 
eu nu sînt o alta 
sînt tu 

iar tu eşti eu 


nu un altul 


lubirea sigur Tu ai inventat-o 

De-o nebunie de asemenea proporţii 
oamenii sigur nu-s în stare 

absolut sigur 

Unde mergi tu acolo merg şi eu 

şi unde poposeşti 


Pagina anterioară 39 / 80 Pagina următoare 


Visky András - JULIETA Editura LiterNet 2003 


acolo poposesc şi eu 

poporul tău este poporul meu 

şi Dumnezeul tău e Dumnezeul meu 
Unde mori tu 

acolo mor 

acolo să mă îngroape şi pe mine 


Dacă mi-ai smulge-o din inimă 
Angina! 

Doamnă Moarte! 

Smulge-mi dragostea din inimă 


Înainte de plecare am avut o mică altercaţie 
eu îmi pusesem şi fotografiile în valiză 
el a spus 

să nu le luăm cu noi 

trebuie să dăm uitării Budapesta 
Trebuie să ne rupem de Budapesta 

Ce vorbeşti 

tu ştii măcar ce vorbeşti? 

Ei nu 

asta e pur şi simplu imposibil 

Cum aş putea să uit de Budapesta 

am întrebat 

Altfel nu se poate 

a spus bărbatul meu 

Aşa a spus bărbatul meu altfel nu se poate 
Ce nu se poate altfel? 
Nu se poate pleca 


(În sus) 

Nu eşti prea original auzi? 

Ne-ai adus aici din nou la Dunăre 
Vedeam Dunărea din tren 

cînd ne-au adus aici 

E cît marea 

În apa ei sclipeşte cîteodată Budapesta 
Şi Viena 

În lagăr e un deal 

nici nu e deal ci doar un dîmb 

De acolo se zăreşte Dunărea 


În copilărie ne-a vizitat odată 

mătuşa din Viena 

sora mai mare a tatei 

A venit cu un automobil negru cu manivelă 
Şoferul aştepta afară iar ruda cea bogată 
şi-a împărţit cadourile şi a dispărut din nou 
A dispărut de parcă nici n-a fost 

de parcă nici n-ar ţine de obiectele 

cu care ne cadorisise 

Nu-i mai ţin minte numele 

poate că nici n-a fost pronunţat 
losefina? 

A vrut să stea de vorbă doar cu tata 
din partea mamei n-a vrut 

nici bineţe 

La care tata a luat cadourile 

şi i le-a pus în braţe 

şi i-a spus 

să nu mai vină 

Nici n-a mai venit 

nici n-a mai venit 

Ce se întîmplase aici? 

Nu pricepeam nimic din toate astea 


Ruda vieneză a plecat 

n-am mai văzut-o niciodată 

Noi de ce nu ne vizităm rudele de la Viena 
l-am întrebat pe tata 

Nu avem rude la Viena a spus tatăl meu 
L-au izgonit pe tatăl tău din cauza mea 

a spus mama 

L-au renegat 

Pe motiv de mezalianţă 

Nu pricepeam nimic din toate astea 

Nu există cale de întoarcere 
nu există cale de întoarcere 
să înţeleg a zis bărbatul meu 
De ce n-ar fi? 

Nu e 


Priveam fotografiile 

şi nu înţelegeam ce spune 

Uniforma mea de marinar 

Cinci mări spălau odinioară țărmurile Ungariei 
cînd apoi s-a împuţinat cam cît o insulă 

au venit la modă costumele de marinar 

Am fost şi eu marinăreasă 

fără să fi văzut vreodată marea 


"Mic vapor pe marea viselor 
poartă-ne în zbor 
către o lume nouă" 


Ne aflăm în clasă în costume marinăreşti 
Liceu de fete 

Marinăriţe cît de-o flotilă frumuşică 
chiar şi cîteva cuirasate 


Cum îl chema pe profesorul de istorie? 
Scuză-mă domnule profesor ţi-am uitat numele 
Nu fac casă bună cu numele domnule profesor 

Pur şi simplu nu-mi aduc aminte 

Stătea în faţa fetelor 

în mînă cu un băț sleit 

şi plîngea încetişor 

Se uita la noi 

de parcă ar fi fost îndrăgostit de toate 
deşi era îndrăgostit numai de Gabyka 
madam Geza o strigam pe Gabyka 
Gabyka doamna Geza 

Am găsit 

Porcsalmy Géza îl chema pe dom profesor 
doctor în ştiinţele istoriei 

Se refugiase la Budapesta de la Cluj 
după primul război 

Stătea în faţa hărţii şi plîngea 

El însuşi preparase harta 

acoperind cu hîrtie creponată neagră 
teritoriile smulse 

Corespunzător situaţiei politice momentane 
şi raportului de forţe dintre marile puteri 
sub nici o formă însă din convingere 

O hartă preparată 

Cinci mări spălau negreala creponată 

lar dom profesor doctor Géza lăcrima 
Cît despre noi ne străduiam să fim 
inobservabile 

Chicoteam recunosc 

Cu excepţia lui Gaby 

Gabyka 

angelica Gabriella 

Gabrielliţa 

Plîngea şi ea 

Plîngea împreună cu domnul profesor 


Domnul profesor chipeş celibatar la şaizeci şi cinci de ani 
îl pălise dragostea de Gabyka 

Gabyka matale înţelegi 

de ce se rupe inima simţibilă 

dumneata înţelegi Gabyka 

E-o mare lecţie istoria 

dragă Gabriella 

Complexele relaţii între marile puteri 

Şi dumneata ai priceput pe dată 

Şi bătea cu băţul hîrtia neagră creponată 
lar Gabyka nu pricepea nimic 


Ea nu plîngea din cauză că înţelegea 
ci nu înţelegea din cauză că plîngea 


Gabyka madam Géza izbucnea în plîns 
ori de cîte ori cineva plîngea 

Oricine pentru orişice în orice situaţie 
În tot locul izbucnea în plîns 

ceea ce zău că era foarte hazliu 


Plîngea în hohote la cinema 

plîngea în hohote la teatru 

De ce plîngi Gabyka 

o întrebam 

Nu ştiu dar e aşa de bine să plîngi aşa de bine 
Madam Géza Gabyka salva întotdeauna ora de istorie 
Duetul satura de plîns cele cincizeci de minute 

Ca ploaia deasă pînă se suna 

Într-asta nimeni n-o lua pe Gabyka 

Într-ale plînsului 


De-aicea i s-a tras ei şi pieirea 

Veni al doilea război 

pentru scurtă vreme hîrtia creponată s-a împuţinat 
pe harta dr. Geza 

s-a terminat războiul 

harta dr. profesor Geza s-a creponat la loc 


În cincizeci Gabyka s-a măritat 

cu secretarul raional de partid 

Avea în faţă o mare carieră de partid 

începuseră să-i pomenească numele şi la centru 
Era o vînătoare de noi cadre de sex feminin 
Veni şi momentul marii sarcini 

Gabyka a fost însărcinată 

să-i facă felul 

unui ştab din vechea gardă 

o femeie 

o putoare burgeză 

o agentă a capitalismului 

şarpe încălzit la sînul partidului 

spioană titoistă 

a apărut şi tovarăşul Mátyás cel înţelept 

în compania nu mai puţin înţelepţilor tovarăşi sovietici 


Şi Gabyka citi cu mare avînt actul de acuzare 

Îi spuse curajos drept în faţă femeii de ce crime se făcea vinovată 
Cînd tovarăşa Gabyka a ajuns la şarpele încălzit la sînul partidului 
spioană titoistă etc. 

vechea tovarăşă a început să plîngă 

Lui Gabyka i s-a pus un nod în git 

îşi înghiţea cu vehemenţă lacrimile 

trase aer în piept 

bău nişte apă 

îşi sili buzele tremurătoare să zîmbească 

degeaba 

Ajunse hohotind la finalul actului de acuzare 

Stăteau cele două femei pe podium 

şi plîngeau amarnic 

Tovarăşul Mátyás cel înţelept s-a făcut roşu gotcă 
roşu a fost el întotdeauna 

dar acum s-a făcut roşu gotcă 

a sărit în picioare şi a ieşit val-vîrtej din sală 

lar suita cu mare şvung în urma lui 

de parcă pe el l-ar fi fugărit 

deşi nu pe el îl fugăreau 


Promiţătoarea carieră politică a lui Gabyka s-a frînt 
Măcar că avea partidul nevoie şi încă mare 

de cadre proaspete de sex feminin 

Cariera sa politică s-a dus pe apa sîmbetei lacrimilor sale 


Mă urmăreşti? 
Eu aş sanctifica-o 


Ai spus 
bucuraţi-vă cu cei ce se bucură 
plîngeţi cu cei ce plîng 


Eu aş sanctifica-o 

A ieşit din scenă 

Ea a fost doica iar eu Julieta 
Era o doică foarte bună Gabyka 
A ieşit din scenă 


"Stăpînă! Ei, stăpînă! Julieta! 

Da' straşnic doarme! Mieluşica mea! 
Stăpînă! Dormi buştean! Nu ţi-e ruşine? 
Fetiţo! Sufleţelule! Mireaso! 

Cum? Taci?" 


Rămii cu bine, doică, 
rămii cu bine 


Mi-am revenit abia la morgă 

M-au luat gardienii de pe platou 

şi m-au depus direct la morgă 

Cînd m-am trezit 

primul născut mă zgiîlţiia mă pălmuia 

mă trăgea de pleoape 

Un Isus de doisprezece ani se uita la mine 
Nu auzeam ce-mi spunea 

Mi-a astupat nările strîngea strîngea strîngea 
Ce faci măi 

mă sufoci 

Aer aer 

Am întredeschis gura 

mi-a vîrît o lamă de cuţit între dinţi 

cu mîna cealaltă mi-a picurat 

miere şi lapte călduţ 

Miere şi lapte 

Şi-am recăzut în pacea fără cunoştinţă 

Hîrtia creponată neagră 
Frumoasă lucrătură îmi aduc aminte 


Încoace am fugit 

în direcţia întunecimii creponate 
cu soţul meu 

cu domnul şi stăpînul meu 


El doar cît revenea 

acasă acasă ca şi cel din biblie 

Dar eu am devenit o veritabilă fugară 

Din actul de acuzare am aflat 

că fuseserăm trecuţi peste graniţă 

ca oameni ai lui Horthy spre a perturba 
netulburata înfrățire a celor două ţări 

şi solidaritatea lor în lupta împotriva imperialismului 
lar soţul meu nu terminase universitatea în Ungaria 
nici pomeneală 

făcuse un antrenament 


Şi au urmat dovezile 

Domnul este eliberatorul spunea bărbatul meu de la amvon 
De ce ar trebui eliberată ţara 

care era deja eliberată 

a pus întrebarea retorică judecătorul 

Etc. etc. etc. 

Unde eşti madam Geza Gabyka? 

Unde eşti doică? 

Ai ieşit din scenă 

aşa mi-au scris într-o scrisoare 

după ce şi tovarăşul Mátyás cel înţelept 
a ieşit din scenă 


lar eu sînt aicea în adîncul trapei 
hîrtia neagră a lui dr. Geza 
tălăzuieşte deasupra mea 


Cîteodată nu străvezi nici Tu prin bezna creaţă 
Nici Tu 
Măcar că Tu vezi tot 


Am decis c-o să Te trag pe sfoară 

îi las în seama Ta 

Pe toţi şapte 

Eu nu-s un lov 

Nu vreau să le supraviețuiesc 

Nici unuia 

Mă dau pe mîna doamnei ăsteia cu coasa 
Te trag pe sfoară mă gîndeam 

Îţi întorc spatele şi plonjez în moarte 


Şi dacă nu mai e în viaţă? 
Dragă Angina Pectoris 

dragă doamnă Moarte 

dacă nu mai trăieşte du-mă la el şi pe mine 
la-mă du-mă sînt gata sînt gata 
poftim sînt cu mîinile goale 

nu am nimic 

nu ţin nimic 

la-mă Angina 

Dacă mi-ai luat inima în miini 
strînge-o ca lumea 

încă încă încă 

şi ia-o ia-o 


Mă ascund din faţa lui 
în moarte 


Faliment al credinţei 
Credinţă falimentară 


Ne-ai dus îndărăt în pustie 

Ascultă asta 

"De aceea iată 

o voi ademeni 

şi o voi duce în pustie 

şi-i voi vorbi pe placul inimii ei" 
Asta am citit-o deja eu din carte 
din cartea ta 

înainte de a mă fi înfăţişat la proces 

Nu trişam nu 
partea asta urma 
chiar asta 


N-am dat crezare cuvîntului 
Cel puţin în dimineaţa aceea 
l-am interpretat altfel 

decît tine 

să-mi fie cu iertare 


Cîmpia română 

cît vezi cu ochii 

Bărăganul ca tărîm biblic 
Răsăritul 

Un Răsărit foarte îndepărtat 
Aici m-ai adus 

Aici m-au adus îngerii tăi 


N-aş vrea să te supăr 

dar îngerii ăştia ai tăi 

dacă-s ei într-adevăr 

Nu-s dovadă de bun-gust din partea ta 
Ce mutre 

Erau printre ei şi îngeri unguri 

ai trimis şi îngeri unguri 

nu-s cu nimic mai buni 

Procesul a fost un spectacol pe cinste 
un veritabil teatru 

Casă plină public de primă mînă 
crăpau de curiozitate 

În lojă separată reprezentanţii presei 
care să dea de veste despre această nouă victorie 
Eram sigură de achitare 

Ai băgat spaima-n noi prea bine 

îmi ziceam 

dar pînă-aici 

După trei luni de detenţie preventivă 
îi dau drumul frumuşel acasă 


Stăteam în spatele lui cînd tribunalul militar 
din Timişoara a pronunţat sentinţa 

Îi priveam capul tuns chilug 

aşa nu-l mai văzusem niciodată 

Un cap superb 

Fiece fir de păr i-a căzut din voia ta 

Ţine-le socoteala 


Am simţit un îndemn irepresibil 

de a trage la piept acest cap 

şi de a-l strînge 

strînge 

pînă ce dispare dintre noi orice diferenţă 

M-am mulţumit cu faptul de a-l putea lua 
de mîna prinsă cu cătuşe la spate 

lar el şi-a scos verigheta 

şi a lăsat-o să-mi cadă în palmă 


Ce faci zărghitule 

măi măgarul scump al Domnului 
ce faci cu inelul ăla 

Pînă-aici te-a ţinut sfînta juruinţă? 
"Pînă ce moartea ne va despărţi"? 


Am vrut să i-l pun la loc pe deget 
dar el doar mă strîngea 
strîngea 


S-a pronunţat sentinţa 

Toată lumea trebuia să se ridice în picioare 
ca la biserică 

cînd facem jurămînt 

Apoi toată lumea s-a aşezat 

eu nu 

pentru că nici el 


L-au scos din sala de judecată 
nu s-a uitat înapoi 

Nu cumva să se preschimbe-n stîlp de sare 
presupun 


Despărțirea 

Eu nu sînt un eu și nici el un el 
Despărțirea 

Ce-nseamnă despărțirea? 


A venit la noi o femeie noaptea 

la Salonta 

Fugiti 

fugiți 

or să-l aresteze pe părintele 

Ce vorbeşti femeie? 

Ştiu de la bărbatul meu 

A venit un ştab de la Oradea 

de la poliția politică 

el a spus 

La vremea aceea erau deja prezenţi 

în permanenţă tot felul de civili la slujbă 
iar soţul meu 

bătaia asta a lui Dumnezeu 

le propovăduia cu mult elan de la amvon 


"Dacă Fiul vă eliberează 
veţi fi liberi cu adevărat" 
Ei poftim 

Pe piatră seacă pică sămînţa 

i-am spus eu 

printre mărăcini 

care o înăbuşe 

iar mai încolo şi pe noi 

Şi vin păsările şi ciugulesc seminţele 
iar după aceea ne risipesc şi pe noi 


Asta nu-i treaba noastră 

a zis bărbatul meu 

Țăranul Domnului 

Seminţe-s din belşug 
Semănătorul doar cît le împrăştie 
aceasta-i treaba lui 


Se aşezau civilii în ultima bancă 
şi ascultau serviciul divin 

Copiii le-au dat tropare 

Nu văd a zis în şoaptă un civil 
n-am ochelarii la mine 

Copiii i-au adus şi ochelari 
împrumutîndu-i de la clopotar 
lar civilul a cîntat 

Îşi mişca buzele în orice caz 


Ei vezi a spus bărbatul meu 
vezi a spus el fericit 

Mă bătaia lui Dumnezeu i-am spus 
Aşa aşa a spus 
chiar sper şi eu 


Se uită la mine 
Nu-ţi plac a întrebat 
Mă uit la el 

Nu 


Deşi atunci e mai uşor a zis 
Mai uşor am întrebat 

Mai uşor a zis 

Ei poftim 


Şi cu Dumnezeu e tot aşa a zis 
Dacă-l iubeşti e mai uşor 
Atunci e mai uşor şi faptul 

că este 


Mi-au venit în minte copiii 
Chiar şi faptul că nu-i? 

Şi acela-i mai uşor? 

Mai uşor 

Atunci e mai uşor şi dacă nu-i 


Mă bătaie a lui Dumnezeu 
Aşa aşa chiar sper şi eu 

Nuiaua ta şi băţul tău îmi dau mie mîngiiere 
Ei bine vom vedea 


Unde să fugim femeie 
Am întrebat-o noi atunci 
Fugiţi a spus femeia 

Nu plînge i-am spus noi 
A plecat femeia 


Ne uitam unul la altul în tăcere 

Dacă Dumnezeu este cu noi cine-i împotriva noastră 
i-am spus atunci soţului meu 

pentru ca să nu mă ia în stăpiînire frica 

Ştii cine? 

Toată lumea a spus soţul meu 

Toată lumea nu te teme 


Nu mă tem 
mă tem 
nu mă tem 
mă tem 
i-am spus 


Şi eu 
aşa aşa 

Sînt logodită chiar de două ori 
lată inelele 

la te uită 

cum arată unul lîngă altul 

pe un singur deget 


(Îşi scoate unul şi-l pune în inelarul celeilalte miini apoi îl ridică în dreptul ochilor de parcă ar juca teatru [de păpuşi]) 


ROMEO 

Ea e... într-adevăr... iubita mea! 

O dacă-ar şti! 

Pe mînă-şi lasă fruntea! O stăpînă! 
De-aş fi mănuşă eu pe alba mînă 
Ca să-ţi ating obrazul 


JULIETA 
Vai! 


ROMEO 

Vorbeşte! 

Vorbeşte înger de luciri cereşti! 
Deasupra mea în noapte străluceşti 
ca-naripatul sol trimis de ceruri 


JULIETA 
Romeo! 
De ce şi pentru ce eşti tu Romeo? 

Reneagă-ţi tatăl! Leapădă-al tău nume! 
În schimbul unei vorbe fără viaţă 
A ta e viaţa mea! 


ROMEO 
Să-ţi ţii cuvîntul! Ci să-ţi ţii cuvîntul! 


JULIETA 
Pieirea ta e scrisă-n acest loc 


(lese din joc) 


Nu 

asta se taie 

versul acesta cu pieirea 

la să vedem 

ia s-o vedem pe Julieta 

E rîndul tău acuma deci 
Urmează monologul Julietei 
Eu urmez 


JULIETA 

Snop de mir este iubitul meu pentru mine 
Care între sînii mei înoptează 

Ciorchine de cireş în floare 

este iubitul meu pentru mine 

În viile din En-Ghedi 


Pagina anterioară 61/80 Pagina următoare 


Visky András - JULIETA Editura LiterNet 2003 


Uite cît de frumoasă eşti tu iubita mea 
Cu adevărat tu eşti frumoasă 

Ochii tăi sînt porumbei 

Precum un măr între copacii pădurii 
Astfel iubitul meu între tineri 


Dragostea este steagul fluturat deasupra mea 


Asemenea este iubitul meu unei gazele 
sau unui pui de cerb 


Se uită pe fereastră 
priveşte printre zăbrele 


Se uită pe fereastră 
priveşte printre zăbrele 


(Cele două miini ajung tot mai aproape una de alta, apoi își împletesc degetele. Încheie monologul plingiînd. Tăcere) 
Am trişat 
N-am trişat 


Romeo şi Julieta zăresc tufa de măceş arzînd 
Julieta stă de o parte a tufei de măceş 
Romeo stă de cealaltă parte a tufei de măceş 
faţă în faţă 


Întind mîinile unul spre altul pe deasupra focului 

se şi ating 

cele două mîni sînt cuprinse de flăcări 

ard ard ard 

dar nu se mistuie 

(Cele două mini ard cu flacără) 

Julieta întreabă tufa de măceş arzînd 

ce nume porţi 

Întreabă şi Romeo tufa de măceş arzînd 

ce nume porţi 

Cel ce cuvîntă din foc răspunde la întrebare 


Şi s-a sfîrşit 

s-a sfîrşit 

Ard dar nu se mistuie în foc 
S-a sfîrşit 

s-a sfîrşit 


Clasic triunghi 
Amoros 


Sfîntă treime unghiulară 
Vai 


Citim rătăcirea prin pustie 

aşa ne-ncepem ziua 

De ce nu schimbă Dumnezeu pe poporul său 
l-am întrebat pe soţul meu 

Pentru că e îndrăgostit mi-a răspuns soţul meu 
Asta e altceva asta-i cu totul altceva 

Citim rătăcirea prin pustie 

aşa ni se încheie ziua 

De ce nu schimbă poporul pe Dumnezeul său 
l-am întrebat pe soţul meu 

Pentru că e îndrăgostit mi-a răspuns soţul meu 
Asta e altceva asta-i cu totul altceva 


Dimineaţa mîncăm lucernă 
La prînz mîncăm lucernă 
Seara mîncăm lucernă 


Rupem frunzişoarele lucernei 
le tocăm mărunt 

le amestecăm în apă 

le fierbem pînă se înmoaie 
adăugăm sare 

Sare nu-i 

Dar se poate şi cu zahăr 

Nici zahăr nu-i 

Lucerna trebuie s-o furi 

O furăm 

La fiertura de lucernă pîinea 
o servim prăjită în loc de carne 
Nici pîine nu-i 

Cînd e o facem mai degrabă supă 
Muiem în apă caldă bucăţile de pîine 
asta-i supa 

Nu trebuie să le ţii prea mult 

căci se topesc de tot 

Două feluri 


Dar vin şi zile mai bune 

Băieţii conduşi de întîiul născut 
fură porumb fraged 

Porumbişti cît o ţară 

Paznicii trag fără somaţie 
operaţiunea nu poate fi 
executată decît noaptea 
Modificarea legii 

unanim acceptată 

Nu fura ziua 


Apoi urmează porumbul copt 

Trebuie să aştepţi ca vîntul să bată dinspre paznici 
ca să nu poată prinde miros cîinii 

Porumbul fiert e mîncarea principală de iarnă 


Se poate ca iarna s-o fi inventat 
Satana întreabă copiii 

Satana n-a inventat nimic 

le spun eu 

Păi păi fac a îndoială copiii 

o fi inventat ceva şi Satana 

A venit un avocat 

a adus o saltea umplută cu paie 

Să aveţi o saltea 

a spus avocatul 

Sînt ani de cînd sîntem deţinuţi 

dar n-avem încă un sac cu paie 

Mulţumesc am spus 

Mă tot uitam la uniforma lui 

Sînt avocat a spus avocatul 

Bine am spus mulţumesc pentru facerea de bine 
Trimite-i pe copii afară în curte a spus avocatul 
Duceţi-vă afară vrăbiuţelor duceţi-vă n-aveţi teamă 
Văd că aţi învelit casa 

Cine a învelit-o? 

Deţinuţii franciscani am spus 

A fost pentru a cincea oară 

Vîntul sălta acoperişul casei 

ca pe o pălărie 

Şi fugea cu el în goană 

fugea în pustie 

Franciscanii au învelit-o 

poverelli 

Franciscanii a zis 

Lor li se dă curînd drumul acasă 

Minte mi-am zis 

Îi mulţumim lui Dumnezeu am zis 

El n-are a face cu problema asta zice avocatul 

Dar ai avea şi tu o şansă a zis avocatul 

De ce mă tutuieşti l-am întrebat atunci pe avocat 
Scuze scuze a zis 

şi cu un gest neaşteptat mi-a luat mîna 

şi mi-a sărutat-o 

Eu mi-am tras-o şi 

şi am oprit mişcarea în aer 

ca să nu plesnească palma 

Scuze scuze a spus avocatul 

Matale tot mai eşti aşa sălbatică a spus persoana oficială 
Felicitări a spus 

S-a aruncat pe salteaua umplută cu paie 

Eu m-am dat îndărăt pînă la geam ca să mă vadă copiii 
Şi-a deschis servieta şi a sos din ea o coală 

de hîrtie 

S-a dat o ordonanţă cu putere de lege pentru cazul ăsta 
Care caz am întrebat 

Mă gîndeam la palma care pînă la urmă n-a plesnit 
dar gestul a fost destul de grăitor 

Să fim serioşi a spus cu un aer de nobleţe avocatul 

nu te gîndi la tentativa de lezare a unei persoane 
oficiale De altceva e vorba fii atentă 

Dacă divorţezi legal de soţul dumitale 

dispare legătura de rudenie cu un deţinut 
politic 

şi ţi se dă drumul 

Eu tăceam 

Divorţaţi doar pe hirtie evident 

Numai oficial 

Dumneata iniţiezi divorţul 

care avîndu-se-n vedere situaţia se pronunţă de îndată 
Eu tăceam 

Poţi chiar şi să îl aştepţi să se elibereze 

şi puteţi să vă căsătoriţi din nou chiar şi oficial 
Dacă mai vrei 

Sau vreţi a spus avocatul 


Şi atunci întregul trup mi-a fost cuprins de fierbinţeală 
Am simţit o fericire cum nu mai simţisem niciodată 

de cînd l-au condamnat pe soţul meu 

Nu m-am putut stăpîni 

mi-a scăpat un țipăt 

Vezi ţi-am adus o veste bună 

a spus avocatul de pe saltea 


S-a sculat şi a aprins lumînarea pe masă 
apoi s-a reîntors la saltea 

Veste bună veste bună gîndeam în sinea mea 
mai bună nici că se putea 

Deci trăieşte 
Trăieşte domnul şi stăpînul meu 


Bărbatul meu trăieşte deci bărbatul meu 


E prima dată cînd îmi dai de ştire 

Se fac cinci ani de cînd nu ştiu nimic de el 
Numai cele două inele pe deget 

Straşnic m-ai înfometat n-am ce zice 


Mă uitam la avocat 

ca la un înger 

ca la îngerul Tău care mi-a adus o veste 
bună 

din împuternicirea Ta 

(Ride) 

Poate am şi exagerat cu uitătura asta 
(Ride) 

Avocatul se bucura de întorsătura 
lucrurilor 

ca un mierloi 

Şi-a scos tunica 

şi-a desfăcut cravata 

Atunci să terminăm deci cu formalităţile 
Iscăleşte uite aici şi aici 

restul e treaba mea 

Şi a matale sigur că doar ne înţelegem 

Nurliu zîmbeşte avocatul 

E treaba amîndurora 

O trimitem pe cale oficială la procuratură 
îl avizăm pe soţ la închisoare 

şi puteţi pleca 

Sînteţi liberi 

Îi devansaţi chiar şi pe franciscani 


Priveam hîrtia 

am citit textul dinainte conceput 

Cică eu mi-aş face mea culpa 

pentru că n-am recunoscut la timp 
activitatea duşmănoasă a soţului 

Şi vreau să-ncep o viaţă nouă 

şi de asemenea şi pe copii vreau să-i educ 
în acest spirit 


Vrei să-mi vorbesc de rău bărbatul 
o întreba pe doică Julieta 


M-am dus la masă 

şi am ţinut coala deasupra lumînării 
Hîrtia s-a aprins ascultătoare 

şi s-a mistuit pe loc 

În odaie s-a făcut o lumină mare 
Copiii ca un detaşament bine instruit 
au dat fuga 

S-au oprit umăr la umăr 

şi s-au uitat la noi tăcuţi 

Înţeleg 

înţeleg a spus avocatul în uniformă 
Şi-a îmbrăcat tunica şi-a plecat 
Am scos salteaua-n faţa casei 


Am făcut greşeala 
de a le spune şi copiilor ce-aflasem 
E viu e viu e viu 


Speranţă 

(Tălos, cu ironie) 

Şi atunci a început la noi epoca speranţei 
Mare greşeală mare 


Să te sleieşti întru speranţă 

În timp ce nici pe mai departe nu se-ntîmplă 
nimic 

Trăieşte nu trăieşte 

trăieşte nu trăieşte 

trăieşte nu trăieşte 


Mă duc după el fie că-i viu fie că nu 


Am ajuns la încheierea 
că dacă moare lov înaintea copiilor 

copiii nu mai trebuie să moară 
Am găsit soluţia 

Am chemat-o pe Angina Pectoris 
doamna cea neagră şi a venit 


Triunghi amoros 
cu vîrful în jos 


Necredinţă femeie e numele tău 


Era în lagăr o femeie 

să tot fi avut treizeci de kilograme 
Lumea îi spunea 

Speranţa 


Speranţa 

Treizeci de kilograme 

Zi de zi lua la rînd barăcile 

şi îşi lansa informaţiile sigure 

Cum că vin americanii 

şi ne eliberează 

Îi şi văzuse-n porumbiştea din preajma lagărului 
perfect camuflaţi 

La perfecţie 

Au venit americanii 

să fie gata toată lumea pentru ziua liberării 
America ne are în vedere 

Auzise din izvoare sigure 

că primul secretar conducătorul înţelept al ţării 
geniul Carpaţilor 

se căise public 

la o adunare populară-n Bucureşti 

a plîns în hohote la microfon 

a rostit de zece ori Tatăl Nostru şi Crezul 
apoi s-a rugat de popor 

să-i îngăduie să-şi petreacă restul zilelor 
la o mînăstire din Moldova 

lar poporul să-l recheme pe regele izgonit 


Sărmană nebună Speranţa 

Vino 

hai înăuntru să mănînci ceva 

Mai întîi legaţi cîinele 

Nu-i nici un cîine Speranţa 

Atunci pe mine de ce mă fugăresc 
toată noaptea cîinii 


Dă-mi cartofi 
mulţi cartofi 


Cartofi n-avem Speranţa 
Avem napi 
l-au găsit copiii 

Mănîncă mănîncă 
Treizeci de kilograme de speranţă 


la-ţi înapoi speranţa 
la-o-napoi ia-o-napoi ia-o-napoi 
Nu-mi trebuie ia-o 


Auzi? 

Cică nu există Dumnezeu 

Zic ei 

Ne-au adunat şi pe noi în baraca de reeducare 
şi ne-au adus la cunoştinţă 

că nu există Dumnezeu 

S-a făcut aici o astfel de baracă 

unde ni se face educaţia 


Nu există Dumnezeu 

tu eşti subiectul 

În privinţa asta sînt perfect de acord 

tovarăşii români maghiari cehoslovaci polonezi 
germani în frunte cu fraţii lor sovietici 

Poţi să-ţi închipui 


Se întîlnesc oamenii în oraş 
Ai auzit că nu există Dumnezeu 
Eu bănuiam de mult 

Ei Doamne-ajută 

Şi îşi strîng mîinile 
de parcă s-ar felicita 
că nu exişti 


A luat naştere şi-o hotărîre de partid în privinţa ta 
Nu exişti 

poate că ai aflat deja şi tu 

Ştirea a ajuns şi-aici la noi în lagăr 

Mai precis s-a întîmplat 

că fraţii sovietici 

l-au trimis pe luri Gagarin în spaţiul cosmic 
ca să te caute 

Ca să te întîlnească 

luri Gagarin s-a întors din cosmos 

şi a declarat că nu există Dumnezeu 


Nu te-ai dus la întîlnire 

zău că nu-i frumos din partea ta 

Uite ce zvonuri umblă despre tine 

dar şi tu eşti responsabil nu te supăra 


Numai să nu spui 
că n-ai fost acolo 
pentru că eşti pretutindeni 

Întrebări există întrebări? 
Speranţa a întrebat 

Cînd a fost Gagarin în cosmos 
cînd exact 

l-au spus cînd 

Exact 

la staţi aşa 

a spus Speranţa 

ia staţi aşa 

Atunci tu erai exact aici 

în acest lagăr 

Speranţa te-a întîlnit 

aţi schimbat şi-o vorbă-două 
Aşa a spus Speranţa 

Şi că nu i s-ar putea spune lui Gagarin 
că a avut loc o fatală neînțelegere 


(Unităţile care urmează pot exprima secvenţe de veghe și de pierdere a cunoștinței, cele semnalate cu * indică pauze, trecerea 
timpului se poate marca prin muzică şi joc de lumini) 


Eşti aici? 
Mă pălmuieşte întîiul născut 


mă zgilţiie sălbatic îmi dă palme 
Nu văd nimic 

Deschide ochii zice 
Deschide-i imediat 


Stai să te ajur 

Îţi salt pleoapa 

Nu-mi pasă nici dacă te doare 
Ei? 


Nu văd nimic 


Uită-te 
Uită-te la mine la mine la mine 


Ai stat de vorbă cu cineva ştii? 
Cu cine stai tu vorbă neîncetat? 


Să stau de vorbă? 


Te cerţi şi-i zici şi-i zici 
l-o zici de la obraz 


Îmi astupă nările de parcă m-ar pedepsi 
lamă de cuţit miere şi lapte 


Ce ţi-a spus? 

Să nu fug de el la el 


De el unde? 
Păi în moarte la el 
Dar el nu vrea să mă primească 


Foarte bine foarte bine 
Dă-i ascultare şi vino înapoi 


Au venit noaptea toţi şapte 
şi m-au furat de la morgă 
cu o roabă m-au cărat acasă 


Arde o lumînare 
îi văd flacăra 


Cor de îngeri în sfîrşit 
Nu 

Cîntă 

Auzi? 

Cîntă copiii 

În sfîrşit 

Ai venit la mine şi ai spus 

doar unui om n-ajunge să-i juri credinţă 
mai trebuie cineva cuvîntul dat 

să aibe înţeles şi rost credinţa 


Cine erai? 


Măi bătaie a lui Dumnezeu mă 
Nu tu erai? 


Mă bătaie a omului mă 
Doamne 


Mă întorc printre ei 


Se apleacă-asupra mea un Isus de doisprezece ani 
Isuse 
Ăsta-i fiul meu 


Te-am adus înapoi 
pentru că aici n-ai să mori 


N-am să mor? 
Nu nu te lăsăm 

Miere şi lapte 
De ce nu am să mor? 


Pentru că ai mai murit o dată 
A fost de-ajuns 


E odaia plină cu flori de cîmp 
Jerbe de flori 

E şi un preot 

dar nu nu eşti tu 


Unde-s florile 
Unde au pierit 
Bate soarele 

mă scot în curte 


Florile uite colo florile 
Pe salcîm pe acoperiş pe ziduri pe pîrleaz 


Umblu 
umblu 
umblu 
Doamne 
Dragoste 


SFÂRŞIT 

